Tom Moore

Thomas Moore, også kjent som Captain Tom, (født 30. april 1920, død 2. februar 2021) var en britisk arméoffiser kjent for å ha samlet inn penger under koronaviruspandemien i Storbritannia, rundt 100-årsdagen sin.

Liv og virke

Bakgrunn
Thomas Moore gikk på Keighley Grammar School og begynte etterpå å utdanne seg til bygningsingeniør. I 1940 måtte han avbryte utdannelsen idet han ble innkalt til den britiske hær for tjeneste under andre verdenskrig.

Krigstjeneste
Han tjenestegjorde i 8. bataljon i Duke of Wellington's Regiment og var stasjonert ved kysten av Cornwall, der han skulle være med på å forhindre en mulig tysk invasjon. Kort etter ble han utvalgt for offisersutdannelse og forfremmet til Second Lieutenant i juli 1941. Deretter ble han sendt til Royal Armoured Corps og utskipet samme år til Britisk India. Senere ble han forfremmet til kaptein. Han deltok i felttoget i Burma, og ble instruktør i pansertroppene til de britiske militære styrker.

Etter krigen ble han sjef for et betongselskap.

Covid-19-pandemien
Under koronaviruspandemien bestemte Moore seg for å ta gå hundre runder rundt hagen sin med rullatoren sin, og slik generere 1000 pund for National Health Service (NHS) innen sin hundreårsdag den 30. april 2020. Han innledet prosjektet sitt den 6. april 2020. Takket være den vedvarende, positive responsen fortsatte han prosjektet langt ut over de planlagte hundre rundene. Frem til 20. mai 2020 hadde han samlet inn over 32,7 millioner pund.

Royal Mail hedret hans engasjement med et spesialstempel til hans hundreårsdag. Avtrykket lyder «Happy 100th Birthday Captain Thomas Moore NHS fundraising hero 30th April 2020».

Til hundreårsdagen mottok Tom Moore 125.000 fødselsdagskort fra den ganske verden. Royal Air Force gratulerte med en overflyvning med jagerfly fra Battle of Britain Memorial Flight.

Sammen med sangeren Michael Ball spilte han inn en coverversjon av låten «You’ll Never Walk Alone», som  24. april 2020 kom på førsteplass på britiske singlecharts. Dermed ble han den eldste person som noensinne har hatt en nummer-én-hit.

Jernbaneselskapet Great Western Railway oppkalte et tog av Britisk Klasse 800 etter Moore. I anledning hundreårsdagen ble Moore utnevnt til æresoberst ved Army Foundation College.

Sommeren 2020 ble han etter forslag fra Boris Johnson adlet (som Knight Bachelor) av dronning Elisabeth II, og fikk dermed rett til å bruke tittelen Sir foran døpenavnet. Adlingen fant sted på plenen innenfor Windsor Castles murer i juli 2020.

Han døde 2. februar 2021 på et sykehus i Bedford, 100 år gammel, etter å ha blitt rammet av covid-19. Han hadde ikke kunnet vaksinere seg mot covid-19, på grunn av medisiner han hadde fått mot en lungebetennelse.

Referanser

Eksterne lenker 
 
 
 
 

Offiserer i British Army
Knights Bachelor
Britiske aktivister
Storbritannia under koronaviruspandemien i 2020
Personer fra Keighley
Dødsfall relatert til covid-19 i Storbritannia
Hundreåringer
Briter fra andre verdenskrig